Poul Nielsen fra Venligboerne Frederikshavn skriver i FB-gruppen "Venligboerne støtter de syriske flygtninge"·

Dagen i dag, har været min værste dag i mange mange år. Det har været en dag, hvor jeg har følt trang til bare at sætte mig og lade tårerne flyde.

For 6 år siden, lærte jeg en syrisk familie at kende. Familien gjorde allerede dengang et stort indtryk på mig. Man kunne ikke andet end beundre den energi og den indsats familien gjorde for at integrere sig i det danske samfund. Familien gik 100% efter at forsørge sig selv, var opmærksomme på andres behov og trådte til, hvis der var behov for en hjælpende hånd, ikke alene hos deres landsmænd, men også blandt andre flygtningefamilier i byen.

Faderen startede ret hurtigt selvstændig virksomhed, forsørgede sin familie og ydede sit bidrag til vores fælles skattekasse. De halvvoksne børn blev sendt ud i samfundet for at involvere sig og være en del af fritidsaktiviter og deltog i frivilligt velgørenhedsarbejde, samtidig med at de påbegyndte videregående uddannelse efter et par år og klarede sig fantastisk godt, også målt med tilsvarende danske unge på samme alder.

Familien var 100% indstillet på at skulle være en del af det danske samfund og havde indfundet sig med at det var her, de skulle yde deres indsats og leve resten af deres liv, men sådan skulle det ikke være.

Det danske samfund valgte at forlænge faderens opholdstilladelse, men udviste hans familiesammenførte familie til Syrien.

En advokat måtte opgive af hjælpe familien og tilrådede dem at forlade Danmark hurtigst muligt, så de ikke blev sendt i udsendelseslejr.

Familien har nu fået 5 års opholdstilladelse i et andet EU-land med mulighed for statsborgerskab efter 4½ år, mens faderen sidder tilbage i Danmark uden sin familie. Hvis jeg var ham, ville jeg nok for længst have mistet min motivation til at yde mere for det danske samfund.

Derfor har det været min værste dag i mange år og jeg er bestemt ikke stolt over at være dansker, jeg er dybt bedrøvet og inden Facebook-krigerne kaster sig over mig som sultne gribbe, vil jeg tillade mig at sige: Send dem ud af landet der ikke gør sig fortjent til at være her, de der misbruger vores tillid, men lad os skille fårerne fra bukkene, dette eksempel er ganske enkelt ikke vores land værdigt.